text: Arranz Bravo serà el protagonista de la nova exposició a l'Artalroc - FÒRUM.ad
  Arranz Bravo serà el protagonista de la nova exposició a l'Artalroc
  On: 21/03/17 13:41
  'Arranz-Bravo. New Man' és el títol de la nova exposició que a partir del 28 de març es podrà veure a l'Artalroc. Es tracta d'una vintena de peces, entre olis, dibuixos i escultures del famós artista neofiguratiu que estaran exposades fins al 28 de maig. De manera paral·lela a aquesta mostra s'han organitzat dues activitats, un taller per a infants i un vermut en què prendrà part el mateix artista i Carme Tinturé.
  La seva obra intenta representar l'home actual amb els seus problemes, les seves pors, la seva solitud, les seves angoixes i les seves repressions. Iniciada al 1966, la seva llarga trajectòria encara no s'ha aturat. Ha inaugurat exposicions antològiques al Museu d'Art Modern de Sao Paulo, al Palau Robert i al Saló del Tinell de Barcelona, al Paço Imperial de Rio de Janeiro, al Pavelló de Catalunya de l'Exposició Universal de Sevilla, a la Biennal de Venècia i, recentment, a l'Institut Cervantes de Moscou.
  Arranz-Bravo també ha pintat diversos edificis, com ara la Fàbrica Tipel de Parets, ha fet diversos monuments públics, i s'ha ocupat de la direcció artística de pel·lícules i de l'edició de nombrosos llibres de bibliòfil. Ha rebut una gran quantitat de premis, entre els quals destaquen el de la II Biennal Internacional de l'Esport, el premi de figura de la Biennal Estrada Saladich, i el premi de dibuix Inglada-Guillot. És autor de peces escultòriques de marbre, bronze i ceràmica, alguna de les quals va presentar a la sala Gaspar de Barcelona el 1983.